### Beslutningstema

I denne sag skal vedtægtsændringer for Ældrerådet endeligt besluttes, herunder tages stilling til gennemførelse af en yderligere vedtægtsændring om nedsættelse af antallet af medlemmer i Ældrerådet til syv.

### Historik

De nuværende vedtægter for Ældrerådet er godkendt i Kommunalbestyrelsen den 29. juni 2017.

På mødet i Kommunalbestyrelsen den 27. marts 2025 blev det besluttet, at ældrerådsvalget i 2025 skal afholdes som et digitalt valg med fremmøde på valgstederne.

Ældrerådet behandlede udkast til Ældrerådets vedtægter på mødet den 25. februar 2025.

### Sagsfremstilling

I forbindelse med det kommende ældrerådsvalg den 18. november 2025 samt Kommunalbestyrelsens beslutning om afholdelse af digitalt ældrerådsvalg med fremmøde på valgstederne, skal vedtægten for Ældrerådet med foreslåede tilpasninger og ændringer godkendes.

Ældrerådet har over de seneste møder drøftet en række ændringer til vedtægten, herunder

* navneændring, så Ældrerådet ikke forveksles med Ældresagen, og i højere grad forbindes med høringsråd for Tønder Kommune,
* afledte vedtægtsændringer som følge af beslutningen om gennemførelse af ældrerådsvalg som digitalt valg på valgstederne,
* samt tilpasninger til nuværende forhold.

Ældrerådet har på den baggrund indstillet følgende:

En navneændring fra Ældreråd til *60+ Seniorråd. Der*for  ændres "Vedtægter for Tønder Kommunes Ældreråd" til "*Vedtægter for Tønder Kommunes 60+ Seniorråd*", og al optræden af "Ældrerådet" erstattes med "*Tønder Kommunes 60+ Seniorråd*" i vedtægten.

§4 stk. 4: "Valget sker ved personligt fremmøde på de valgsteder, der benyttes til kommunalvalget." ændres til "*Valget afholdes som en kombination af fremmødevalg og digitalt valg, hvor fremmødevalget på valgdagen foregår på valgstederne.*"

§5 stk. 2: "Det konstituerende møde, der indkaldes af Social, Arbejdsmarked og Sundhedsforvaltningen, ledes, indtil valg af formand har fundet sted, af det medlem, der længst har været medlem af Ældrerådet, eller hvis flere har været medlemmer lige længe, eller alle er nyvalgte, da af den ældste af de valgte." ændres til "*Det konstituerende møde, der indkaldes af den servicerende fagchef ledes, indtil valg af formand har fundet sted, af det medlem, der længst har været medlem af Tønder Kommunes 60+ Seniorråd, eller hvis flere har været medlemmer lige længe, eller alle er nyvalgte, da af den ældste af de valgte.*"

§7 stk. 2 "Ældrerådet, Sundhedsudvalget og administrationen mødes efter behov til drøftelse af ældrepolitiske emner, og/ eller samarbejdsaftaler med fagudvalgene." og stk. 3 "Ældrerådet og Sundhedsudvalget har 2 årlige dialogmøder, hvor der drøftes relevante emner af ældrepolitisk karakter og udveksles ideer og forslag"
og ændres derfor til "stk. 2. *Tønder Kommunes 60+ Seniorråd, det politiske udvalg for ældreområdet og administrationen mødes efter behov, som minimum 1 gang årligt til drøftelse af ældrepolitiske emner, udveksling af ideer og forslag, og/eller samarbejdsaftaler med fagudvalgene.*"
Herefter konsekvensrettes §7 stk. 4 til stk. 3, stk. 5 til stk. 4, stk. 6 til stk. 5, stk. 7 til stk. 6, stk. 8 til stk. 7.

Ændringerne fremgår med rødt i vedhæftede udkast til vedtægter for (fremadrettet) Tønder Kommunes 60+ Seniorråd.

Ældrerådet behandlede ydermere et forslag om nedsættelse af antallet af medlemmer fra de nuværende 13 til indtil 7 medlemmer. Forslaget om nedsættelse af antallet af medlemmer af Ældrerådet nød ikke fremme på ældrerådsmødet den 25. februar 2025, hvor Ældrerådet ønskede at fastholde den nuværende formulering af § 3, stk. 1 og 2 om henholdsvis 13 medlemmer og suppleanter til Ældrerådet.

Direktionen anbefaler imidlertid, at den oprindelige indstilling om nedsættelse af antallet af medlemmer i Ældrerådet følges, idet der i seneste valgperiode har vist sig vanskeligt at få opstillet tilstrækkeligt med kandidater, såvel som suppleanter, der kan tiltræde i tilfælde af længerevarende fravær. Dette udmøntede sig i, at der ved ældrerådsvalget i 2021 ikke var muligt at stille stedfortrædere i 3 af de 6 distrikter.

En konsekvens heraf er, at der pt. alene er 12 medlemmer i Ældrerådet, da der ikke var indvalgt en suppleant til det medlem, der afgik ved døden i løbet af valgperioden.

Det forventes tilsvarende, at det kan vise sig vanskeligt at få opstillet tilstrækkeligt med kandidater til Ældrerådet ved næstkommende valg, ligesom erfaringen var fra ældrerådsvalget i 2021.

I lyset heraf er der som bilag til sagen vedhæftet det oprindelige forslag til vedtægtsændringer med ændring af medlemstallet i § 3, som Direktionen indstiller til Kommunalbestyrelsens godkendelse.

### Lovgrundlag

I henhold til § 31 i lov om retssikkerhed og administration på det sociale område, fastsætter Kommunalbestyrelsen i samarbejde med Ældrerådet vedtægter for ældrerådet.

Efter § 30, stk. 2 i samme lov skal et ældreråd bestå af mindst 5 medlemmer, og for hvert medlem kan vælges en stedfortræder.

### Indstilling Direktionen indstiller,

at udkast til vedtægter for Tønder Kommunes ældreråd med nedsættelse af medlemstallet godkendes.

### Beslutning

Vedtægtsændringerne besluttet.

Direktionens indstilling om nedsættelse af medlemstallet følges ikke. Dog tages spørgsmålet op, inklusiv geografisk fordeling, til genovervejelse i første halvdel af den kommende valgperiode.